**Vina**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt vinovat, iubito, recunosc,

Ți-o spun cerând în ochii-ți îndurare,

În apăsarea buzelor iertare,

Și-n suflet doar căldura ce-o cunosc.

E-o vină veche, nu e trecătoare,

Nu-i foc de paie și nicicând n-aș vrea

Să plece, să se schimbe vina mea

Și să-mi devină alta, mult mai mare.

De poți, mă iartă, spune-mi cum să fac

Să pot cu ea în mine să trăiesc!

În fața ta, nu pot să mă prefac.

S-o recunosc și s-o mărturisesc?

De-o-mpart cu tine, oare, te împac

Având aceeași vină? Te iubesc.